נאום לטקס יום הזיכרון לחללי מערכות ישראל ונפגעי פעולות האיבה מאי 2016

**לפני שבוע התייחדנו עם זכרם של שישה מיליון יהודים אשר נרצחו בשואה. היום, שבוע לאחר מכן, אנו מתייחדים כאן שנית על מנת לזכור את 23,447 הבנים והבנות שנפלו במלחמות ישראל שעה שהגנו על זכותנו לחיות בחירות כאן, במדינת ישראל. מדינה אשר הוקמה רק שלוש שנים לאחר הזוועות באירופה.**

**מהיעדר מולדת לעם היהודי, שמנע ממנו את היכולת להגן על עצמו, קמה מדינת ישראל שהתברכה בצבא העם. המעבר מזוועות השואה למדינה ריבונית אינו פשוט אך הוא מלא תקווה, אמונה וחזון. כברת הדרך שעברנו היא האור לעתיד. היום אנו זוכרים את כל אותם נופלים שלחמו וקידשו את הארץ בדמם. אנו מודים להן ומוקירים אותם על כך בדרכו המיוחדת של יום זה.**

**דוד גרוסמן סופר ואב שכול ספד לבנו סמ"ר אורי גרוסמן, שנפל במלחמת לבנון השנייה:**

**"קַצַר וְחַטוּף וְשוֹבֵר אֵת הַלֵב, לַחְשוֹב שֵהוּא תֵכֵף יִדְעַךְ.
מַבַּטוֹ רַק נִפְקַח, אַךְ הִתְחִיל לְלַבְלֵב - רַק נִיתַן לִי וְתֵכֵף נִלְקַח.
וְאַת וְאַנִי הַיוֹדְעִים,  וְנוֹרַא הַדַבַר שֶרַק הוּא לֹא -  עַד כַּמַה קְצַרִים הַחַיִים,  הַחַיִים הַקְצַרִים שֵנִיתְנוּ לוֹ.
נַדִיב וְנִסְעַר וּמַכְאִיב.  קַצַר פֹּה כֹּל כַּך  הַאַבִיב".**

**במילים אלו הוא מביא את הכאב הגדול ביותר, על אלו שנקטפו בעודם צעירים, אלו שלא יחוו עוד. אלו שנפרדו מיקיריהם ויצאו להילחם למעננו.**

 **הם לא ישובו, והיום אנו מתייחדים עם כאבם של כל אותן משפחות שכולות, כמשפחת שכול אחת גדולה. אנו זוכרים אותם וחיים כאן, בארץ ישראל, כי אין לנו ארץ אחרת. כי זוהי המולדת עליה חרפו נפשם.**

**היום אנו מעלים גם את זכרם של 2,538 אזרחים במדינת ישראל, אשר נרצחו על לא עוול בכפם, אך בשל היותם אזרחים במדינת ישראל.**

**זוהי דרכו של עם ישראל, ארוכה וקשה, רצופת מכשולים ולמרות זאת אנו כולנו כאן היום, ובערב נעבור מהאבל אל השמחה, ונחגוג את עצמאותה של מדינת ישראל. בכך נסיים תהליך – משואה לתקומה. מעבר חד מאבל לשמחה, מעבר שמבטא את דרכנו הייחודית כעם, במדינה יהודית בארץ ישראל.**

**בשבת שעברה, שחלה בין יום הזיכרון לשואה ולגבורה, להיום, קראנו בפרשת קדושים. פרשה זו מתקשרת הן לימי הזיכרון, והן למערכת המשפט.**

הפרשה נפתחת בציווי האלוהי:

**"דַּבֵּר אֶל-כָּל-עֲדַת בְּנֵי-יִשְׂרָאֵל, וְאָמַרְתָּ אֲלֵהֶם--קְדֹשִׁים תִּהְיוּ:  כִּי קָדוֹשׁ, אֲנִי יְהוָה אֱלֹהֵיכֶם".**

**חללי מערכות ישראל הם קדושי האומה, כמו גם צאן הקדושים שהלך לטבח לפני 70 שנה.**

באשר למערכת המשפט, אומר הכתוב:

**"לֹא-תַעֲשׂוּ עָוֶל, בַּמִּשְׁפָּט--לֹא-תִשָּׂא פְנֵי-דָל, וְלֹא תֶהְדַּר פְּנֵי גָדוֹל:  בְּצֶדֶק, תִּשְׁפֹּט עֲמִיתֶךָ".**

**קשר בל יינתק מחבר בין עוצמתה הצבאית והביטחונית של מדינת ישראל, לחוסנה של מערכת המשפט, אשר שומרים על המדינה מכל משמר.**

**עם סיומו של יום זה, אבקש לאחל יום עצמאות שמח, לכם ולמשפחותיכם.**